Temeljem članka 78. Zakon o komunalnom gospodarstvu („Narodne novine“, broj 68/18, 110/18 i 32/20) i članka 29. stavka 1. točke 28. Statuta Grada Vodica („Službeni glasnik Grada Vodica“, broj 12/22) Gradsko vijeće Grada Vodica na \_\_. sjednici, od \_\_\_\_\_\_\_\_\_2023. godine, donosi

**ODLUKA O KOMUNALNOM DOPRINOSU**

**I. OPĆE ODREDBE**

**Članak 1.**

1. Ovom odlukom se uređuju:

1. zone u Gradu Vodice za plaćanje komunalnog doprinosa

2. jedinična vrijednost komunalnog doprinosa po pojedinim zonama u Gradu Vodice

3. način i rokovi plaćanja komunalnog doprinosa

4. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

**II. OBVEZNIK PLAĆANJA KOMUNALNOG DOPRINOSA**

**Članak 2.**

1. Obveznik plaćanja komunalnog doprinosa je vlasnik zemljišta na kojem se gradi ili rekonstruira građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa (u daljnjem tekst: obveznik).
2. U slučaju da je građevinska čestica na kojoj se gradi u suvlasništvu, odnosno ako postoji više investitora, suvlasnici, odnosno investitori solidarno su odgovorni za plaćanje komunalnog doprinosa ukoliko se pisanim sporazumom ne dogovore drugačije.
3. Komunalni doprinos može se utvrditi za svakog suvlasnika, odnosno investitora zasebno, razmjerno njegovom suvlasničkom udjelu u vlasništvu zemljišta ako obveznici plaćanja komunalnog doprinosa dostave pisani zahtjev ili pisanu izjavu svih suvlasnika, ovjerenu kod javnog bilježnika ili daju izjavu pred Upravnim odjelom za komunalno-vodni sustav, zaštitu okoliša i graditeljstvo, prije donošenja rješenja o komunalnom doprinosu.

**III. OBRAČUN KOMUNALNOG DOPRINOSA**

**Članak 3.**

1. Visina komunalnog doprinosa utvrđuje se na način propisan Zakonom o komunalnom gospodarstvu.
2. Ako obveznik plaćanja komunalnog doprinosa za ozakonjenu zgradu raspolaže obračunom o sufinanciranju troškova uređenja građevinskog zemljišta, izdanom od Fonda za financiranje stambeno-komunalnih djelatnosti na području Grada Vodica i Srime, obujam će se utvrditi kao ekvivalent površine navedene u obračunu i taj će se obujam uračunati u ukupan obujam zgrade koja se ozakonjuje, a komunalni doprinos obračunati će se na razliku tako utvrđenog obujma.
3. Obveznik je dužan za ostvarivanje prava iz prethodnog stavka ovog članka dostaviti original potvrdu o uplati na ime obveznika odnosno pravnog prednika nekretnine.
4. Obvezniku plaćanja komunalnog doprinosa za ozakonjenu zgradu koji je do stupanja na snagu Odluke o komunalnom doprinosu („Službeni vjesnik Šibensko-kninske županije“, broj 10/08) odnosno do dana 7.11.2008. godine, platio udio u troškovima gradnje objekata i uređaja komunalne infrastrukture u odnosu na pojedinu vrstu infrastrukture odobriti će se djelomično oslobađanje od plaćanja komunalnog doprinosa i to u iznosu od 50% od ukupnog obujma za stavku nerazvrstanih cesta odnosno uređenja asfaltnih površina, te u iznosu od 25% za stavku javne rasvjete odnosno izgradnju ulične javne rasvjete.
5. Obveznik je dužan za ostvarivanje prava iz prethodnog stavka ovog članka dostaviti original potvrdu o uplati na ime obveznika odnosno pravnog prednika nekretnine.
6. Obveznik plaćanja komunalnog doprinosa za ozakonjenu zgradu kojem je Republika Hrvatska putem organizirane obnove i to po todobnom principu 35m2 po nositelju obnove +10 m2 za svakog sljedećeg člana, u slučaju ozakonjenja nadograđenog i/ili dograđenog dijela iste građevine, potpuno se oslobađa plaćanja komunalnog doprinosa za obnovljeni dio zgrade (35m2 po nositelju obnove +10 m2 za svakog sljedećeg člana) (obnovljenih kvadrata i potkrovlja koje nije stambeno) ukoliko isto dokažu Potvrdom nadležnog Ministarstva regionalnog razvoja i fondova Europske unije, Uprave za regionalni razvoj i to Potvrdom o obnovi u ratu oštećene obiteljske kuće imenovanog korisnika obnove ili Rješenjem županijskog ureda nadležnog za poslove obnove.

**IV. ZONE ZA PLAĆANJE KOMUNALNOG DOPRINOSA**

**Članak 4.**

1. Utvrđuju se područja zona u Gradu Vodicama za plaćanje i to:

**I zona**: građevinska područja određena Prostornim planom uređenja Grada Vodica (građevinska područja naselja Čista Mala, Čista Velika, Dragišići, Gaćelezi, Grabovci, Prvić Luka, Prvić Šepurine, Srima, Vodice)

**II zona**: područja koja nisu u obuhvatu zone I., a unutar su granica obuhvata Grada Vodica

1. Područja zona obuhvata definirana su Prostornim planom uređenja Grada Vodica i ovom Odlukom.

**V. JEDINIČNA VRIJEDNOST KOMUNALNOG DOPRINOSA**

**Članak 5.**

1. Jedinična vrijednost komunalnog doprinosa iznosi kako slijedi:

|  |  |  |
| --- | --- | --- |
| ZONA | I | II |
| Jedinična vrijednost komunalnog doprinosa (EUR/m3) | 18,32 | 1,83 |

**VI. NAČIN I ROKOVI PLAĆANJA KOMUNALNOG DOPRINOSA**

**Članak 6.**

1. Komunalni doprinos plaća se jednokratno, u korist proračuna Grada Vodica, u roku od 15 dana od dana izvršnosti rješenja o komunalnom doprinosu.

**Članak 7.**

1. Iznimno od odredbe članka 6. ove odluke, komunalni doprinos obveznik može platiti obročno, do 12 mjesečnih obroka u roku od jedne godine od dana izvršnosti rješenja o komunalnom doprinosu, ako to pismeno zatraži najkasnije u roku od 15 dana od dana primitka rješenja o komunalnom doprinosu.
2. Iznimno od odredbe članka 6. ove Odluke, za nezakonito izgrađenu zgradu za koju je doneseno rješenje o izvedenom stanju, odobrit će se odgoda plaćanja komunalnog doprinosa, odnosno odgoda početka njegova plaćanja u slučaju obročne otplate, za godinu dana od dana izvršnosti rješenja o komunalnom doprinosu, ako to pismeno zatraži obveznik, najkasnije u roku od 15 dana od dana primitka rješenja o komunalnom doprinosu.
3. Iznos prvog obroka kod obročne otplate ne može biti niži od 25% od utvrđenog iznosa komunalnog doprinosa, a plaća se u roku od 15 dana od dana izvršnosti rješenja o komunalnom doprinosu, odnosno istekom roka odgode plaćanja komunalnog doprinosa ukoliko je obveznik zatražio i odgodu plaćanja, a preostali dio komunalnog doprinosa plaća se, prema zahtjevu obveznika, u najviše jedanaest mjesečnih obroka do 20- og u mjesecu za prethodni mjesec, počevši od mjeseca nakon kojega je na naplatu dospio prvi obrok.
4. Obveznik, pravna osoba je dužan uz zahtjev za obročno plaćanje dostaviti kao osiguranje plaćanja garanciju poslovne banke u iznosu nepodmirenog duga i rokom važenja duljim najmanje 30 dana od dana dospijeća posljednjeg obroka.
5. Obročno plaćanje će se obvezniku odobriti uz uvjet da nije dužan Gradu Vodicama po bilo kojoj osnovi.
6. Ukoliko obveznik, pravna osoba plaćanja ne podnese zahtjev u roku iz stavka 1. ovog članka, uz zahtjev ne dostavi kao osiguranje plaćanja garanciju banke ili se utvrdi postojanje dugovanja po bilo kojoj osnovi prema Gradu Vodicama, smatrati će se da takav zahtjev nije podnesen.

**VII. OSLOBAĐANJE OD PLAĆANJA KOMUNALNOG DOPRINOSA**

**Članak 8.**

1. Osloboditi će se plaćanja komunalnog doprinosa osobe koje su temeljem odredaba Zakona kojim su propisana prava hrvatskih branitelja iz Domovinskog rata i članova njihovih obitelji u postupcima stambenog zbrinjavanja, ostvarile pravo na građevinsko zemljište i komunalno opremanje, na temelju pisanog zahtjeva i potvrde nadležnog Ministarstva.
2. U slučaju gradnje ili ozakonjenja objekta većeg od objekta određenog rješenjem nadležnog ministarstva, komunalni doprinos se plaća na razliku u punom iznosu. Pravo na oslobađanje od plaćanja komunalnog doprinosa obveznik može koristiti samo jednom.

**Članak 9.**

1. Gradsko vijeće može na prijedlog gradonačelnika, a temeljem prethodnog zahtjeva obveznika plaćanja komunalnog doprinosa, u potpunosti ili djelomično osloboditi od obveze plaćanja komunalnog doprinosa Republiku Hrvatsku ili Šibensko-kninsku županiju, javne ustanove ili trgovačka društva koja su u cijelosti u vlasništvu Grada Vodica, Republike Hrvatske ili Šibensko-kninske županije, te pravnu ili fizičku osobu za izgradnju ili ozakonjenje objekata od javnog interesa kao što su objekti namijenjeni sportu, kulturi, školstvu, zdravstvu, socijalnoj skrbi (dom socijalne skrbi, dom za starije i nemoćne osobe i beskućnike i ostalo), humanitarnoj djelatnosti ili koje služe za obavljanje njihove osnovne djelatnosti, te vjerski objekti.
2. U slučaju prodaje ili promjene namjene nekretnine iz stavka 1. ovog članka u roku od deset (10) godina od dana izvršnosti rješenja o komunalnom doprinosu, za koju nije plaćen ili je plaćen umanjeni iznos komunalnog doprinosa, obveznik komunalnog doprinosa dužan je Gradu Vodicama u roku od 15 dana od sklapanja kupoprodajnog ugovora prethodno odobren, u potpunosti ili djelomično oslobođen iznos komunalnog doprinosa uplatiti u proračun Grada Vodica u roku od 30 dana od dana prodaje.
3. Ukoliko ne uplati iznos iz prethodnog stavka ovog članka u navedenom roku obvezniku plaćanja komunalnog doprinosa osim iznosa odobrenog popusta obračunati će se i zakonske zatezne kamate koje na taj iznos teku od dana izvršnosti rješenja o komunalnom doprinosu.
4. Rješenje o potpunom ili djelomičnom oslobađanju od obveze plaćanja komunalnog doprinosa iz stavka 1. ovog članka, za svaki pojedini slučaj, donosi Upravni odjel za komunalno-vodni sustav zaštitu okoliša i graditeljstvo na temelju ove Odluke i Odluke Gradskog vijeća, odnosno Odluke Gradonačelnika.

**Članak 10.**

1. U svrhu poticanja stambenog zbrinjavanja, na zahtjev obveznika komunalnog doprinosa koji je vlasnik/suvlasnik zemljišta/građevinske čestice, ima prebivalište na području Grada Vodica u trajanju od najmanje 10 godina računajući do pravomoćnosti Građevinske dozvole, nema dospjelih nepodmirenih obveza prema Gradu Vodicama po bilo kojoj osnovi, a koji gradi stambenu zgradu čija građevinska (bruto) površina ne prelazi 200 m2, odobrit će se djelomično oslobađanje u iznosu od 65% na iznos komunalnog doprinosa obračunatog za jednu stambenu jedinicu do 450 m3 obujma, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
2. U svrhu poticanja stambenog zbrinjavanja, na zahtjev obveznika komunalnog doprinosa koji je investitor, ima prebivalište na području Grada Vodica u trajanju od najmanje 10 godina računajući do pravomoćnosti Građevinske dozvole, nema dospjelih nepodmirenih obveza prema Gradu Vodicama po bilo kojoj osnovi, a koji nadograđuje stambenu zgradu čija konačna građevinska (bruto) površine ne prelazi 400 m2, gdje je građevinska (bruto) površina nadograđenog dijela manja ili jednaka 200 m2, odobrit će se djelomično oslobađanje u iznosu od 65% na iznos komunalnog doprinosa obračunatog za jednu stambenu jedinicu do 450 m3 obujma, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
3. Smatrati će se da se nekretnina iz stavka 1. i 2. ovog članka gradi u svrhu stambenog zbrinjavanja ako obveznik/ca, bračni ili izvanbračni drug obveznika/ce, odnosno životni ili neformalni životni partner obveznika/ce, nemaju do donošenja rješenja o komunalnom doprinosu u vlasništvu stan ili kuću na području Republike Hrvatske, te su punoljetni (navršenih 18 godina). Uz zahtjev je potrebno priložiti:

* potvrdu porezne uprave izdanu na temelju podataka iz službenih evidencija Porezne uprave za obveznika i za njegova bračnog ili izvanbračnog druga, životnog ili neformalnog životnog partnera
* izjavu ovjerenu od strane javnog bilježnika kojom pod materijalnom i kaznenom odgovornošću jamči da obveznik, odnosno njegov bračni ili izvanbračni drug nemaju u vlasništvu stan ili kuću na području Republike Hrvatske,
* dokaz prebivališta na području Grada Vodica najmanje deset (10) godina računajući do dana pravomoćnosti Građevinske dozvole za obveznika/cu, bračnog ili izvanbračnog druga obveznika/ce, odnosno životnog ili neformalnog životnog partnera obveznika/ce,
* potvrdu upravnog odjela za financije da podnositelj zahtjeva odnosno njegov bračni ili izvanbračni drug, nemaju dospjelih nepodmirenih obveza prema Gradu Vodicama, po bilo kojoj osnovi, ne stariju od 30 dana.

1. Pravo na djelomično oslobađanje u svrhu poticanja stambenog zbrinjavanja iz stavka 1. i 2. ovog članka obveznik zajedno sa svojim bračnim ili izvanbračnim drugom odnosno životnim ili neformalnim životnim partnerom može ostvariti samo jedanput.
2. Obvezniku plaćanja komunalnog doprinosa za ozakonjene zgrade izgrađene u građevinskom području ukupne građevinske (bruto) površine manje od 200 m2 (građevine čijem ozakonjenju se pristupa temeljem istog rješenja o izvedenom stanju) odobrit će se djelomično oslobađanje od 65% na ukupno utvrđeni iznos komunalnog doprinosa.
3. Na zahtjev fizičke osobe, obveznika komunalnog doprinosa koji ima prebivalište na području Grada Vodica najmanje 10 godina računajući do pravomoćnosti Rješenja o izvedenom stanju za ozakonjene zgrade izgrađene u građevinskom području ukupne građevinske (bruto) površine manje od 400 m2 (građevine čijem ozakonjenju se pristupa temeljem istog rješenja o izvedenom stanju) odobrit će se djelomično oslobađanje od 65% na ukupno utvrđeni iznos komunalnog doprinosa. Uz zahtjev je potrebno priložiti:

* dokaz prebivališta na području Grada Vodica najmanje deset (10) godina računajući do dana pravomoćnosti Rješenja o izvedenom stanju za obveznika.

1. U svrhu poticanja stambenog zbrinjavanja, na zahtjev obveznika komunalnog doprinosa koji je vlasnik zgrade, ima prebivalište na području Grada Vodica najmanje 10 godina računajući do pravomoćnosti Rješenja o izvedenom stanju, nema dospjelih nepodmirenih obveza prema Gradu Vodicama po bilo kojoj osnovi, za ozakonjene zgrade izgrađene u građevinskom području ukupne građevinske (bruto) površine manje od 400 m2 (građevine čijem ozakonjenju se pristupa temeljem istog rješenja o izvedenom stanju) odobrit će se djelomično oslobađanje od 95% na iznos komunalnog doprinosa obračunatog za jednu stambenu jedinicu do 450 m3 obujma u koji obujam se uračunava i obujam postojeće stambene građevine izgrađene/ozakonjene temeljem prijašnjeg akta za gradnju, dok se ostatak od ukupnog obujma obračunava sukladno prethodnom stavku 6. ovog članka. Smatrati će se da je nekretnina izgrađena u svrhu stambenog zbrinjavanja ako je obvezniku/vlasniku to jedina nekretnina na području Republike Hrvatske. Uz zahtjev je potrebno priložiti:

* izjavu obveznika ovjerenu od strane javnog bilježnika kojom pod materijalnom i kaznenom odgovornošću jamči da nema druge stambene nekretnine u vlasništvu (stan ili kuću) na području Republike Hrvatske, osim one za koju se utvrđuje komunalni doprinos
* dokaz prebivališta na području Grada Vodica u trajanju od najmanje deset (10) godina računajući do dana pravomoćnosti Rješenja o izvedenom stanju za obveznika/cu, bračnog ili izvanbračnog druga obveznika/ce, odnosno životnog ili neformalnog životnog partnera obveznika/ce
* potvrdu upravnog odjela za financije da obveznik nema dospjelih nepodmirenih obveza prema Gradu Vodicama, po bilo kojoj osnovi, ne stariju od 30 dana.

1. Na zahtjev fizičke osobe, obveznika komunalnog doprinosa koji ima prebivalište na području Grada Vodica u trajanju od najmanje 15 godina, za predmetnu zgradu posjeduje Rješenje o pružanju ugostiteljske usluge u domaćinstvu u trajanju od najmanje 15 godina računajući do pravomoćnosti Rješenja o izvedenom stanju, nema dospjelih nepodmirenih obveza prema Gradu Vodicama po bilo kojoj osnovi, za ozakonjene zgrade izgrađene u građevinskom području ukupne građevinske (bruto) površine veće i jednake 400 m2 (građevine čijem ozakonjenju se pristupa temeljem istog rješenja o izvedenom stanju) odobrit će se djelomično oslobađanje od 65% na ukupno utvrđeni iznos komunalnog doprinosa. Uz zahtjev je potrebno priložiti:

* dokaz prebivališta na području Grada Vodica u trajanju od najmanje petnaest (15) godina računajući do dana pravomoćnosti Rješenja o izvedenom stanju za obveznika/cu, bračnog ili izvanbračnog druga obveznika/ce, odnosno životnog ili neformalnog životnog partnera obveznika/ce
* Rješenje o pružanju ugostiteljske usluge u domaćinstvu u trajanju od najmanje 15 godina do pravomoćnosti Rješenja o izvedenom stanju za obveznika/cu, bračnog ili izvanbračnog druga obveznika/ce, odnosno životnog ili neformalnog životnog partnera obveznika/ce, te pravnog prednika nekretnine koji je stekao knjižno vlasništvo nekretnine darovnim ugovorom ili Rješenjem o nasljeđivanju.
* potvrdu upravnog odjela za financije da obveznik nema dospjelih nepodmirenih obveza prema Gradu Vodicama, po bilo kojoj osnovi, ne stariju od 30 dana

1. U svrhu poticanja stambenog zbrinjavanja, na zahtjev obveznika komunalnog doprinosa koji je vlasnik zgrade, ima prebivalište na području Grada Vodica u trajanju od najmanje 15 godina računajući do pravomoćnosti Rješenja o izvedenom stanju, nema dospjelih nepodmirenih obveza prema Gradu Vodicama po bilo kojoj osnovi, za ozakonjene zgrade izgrađene u građevinskom području ukupne građevinske (bruto) površine veće i jednake od 400 m2 (građevine čijem ozakonjenju se pristupa temeljem istog rješenja o izvedenom stanju) odobrit će se djelomično oslobađanje od 85% na utvrđeni iznos komunalnog doprinosa obračunatog do 450 m3 jedne stambene jedince u koji obujam se uračunava i obujam postojeće stambene građevine izgrađene/ozakonjene temeljem prijašnjeg akta za gradnju, dok se ostatak od ukupnog obujma obračunava sukladno stavku 8. ovog članka. Smatrati će se da je nekretnina izgrađena u svrhu stambenog zbrinjavanja ako je obvezniku/vlasniku/suvlasniku to jedina nekretnina na području Republike Hrvatske. Uz zahtjev je potrebno priložiti:

* izjavu obveznika ovjerenu od strane javnog bilježnika kojom pod materijalnom i kaznenom odgovornošću jamči da nema druge stambene nekretnine u vlasništvu (stan ili kuću) na području Republike Hrvatske,
* dokaz prebivališta na području Grada Vodica u trajanju od najmanje petnaest (15) godina računajući do dana pravomoćnosti Rješenja o izvedenom stanju za obveznika/cu, bračnog ili izvanbračnog druga obveznika/ce, odnosno životnog ili neformalnog životnog partnera obveznika/ce,
* potvrdu upravnog odjela za financije da obveznik nema dospjelih nepodmirenih obveza prema Gradu Vodicama, po bilo kojoj osnovi, ne stariju od 30 dana.

1. Iznimno od stavaka 7. i 9. ovog članka suvlasniku koji ispunjava propisane uvijete odobrit će se djelomično oslobađanje na utvrđeni iznos komunalnog doprinosa obračunat do 450 m3 jedne stambene jedince u koji obujam se uračunava i dio obujma postojeće stambene građevine izgrađene/ozakonjene temeljem prijašnjeg akta za gradnju, dok se ostatak od ukupnog obujma obračunava sukladno stavcima 6. i 8. ovog članka. Obujam postojeće stambene građevine između suvlasnika razdijeliti će se razmjerno suvlasničkom dijelu zgrade, odnosno veličini njihova posebnog dijela zgrade ili veličini funkcionalne jedinice koju koriste.
2. Iznimno od stavka 5., 6., 7., 8. i 9. ovog članka, ukupna zbrojena građevinska (bruto) površina zgrada prema kojoj su utvrđeni uvjeti za djelomično oslobađanje od plaćanja komunalnog doprinosa u slučaju ozakonjenja zgrada temeljem istog rješenja o izvedenom stanju koje nisu funkcionalno povezane a izgrađene su na više udaljenih/odvojenih katastarskih čestica u građevinskom području naselja, utvrđuje se za pojedinu zgradu, odnosno funkcionalno povezan sklop zgrada.
3. Iznimno, građevinska (bruto) površina pomoćne zgrade koja nije iskazana u projektnoj dokumentaciji ovaj upravni odjel utvrditi će u ovom upravnom postupku, te će sukladno odredbama stavaka 5., 6., 7., 8. i 9. ovog članka utvrditi ukupnu građevinsku (bruto) površinu zgrada čijem ozakonjenju se pristupa temeljem istog rješenja o izvedenom stanju.
4. Pravo na djelomično oslobađanje u svrhu poticanja stambenog zbrinjavanja iz stavka 7., 9. i 10. ovog članka obveznik može ostvariti samo jedanput.
5. Smatra se da je obveznik iskoristio jednokratno pravo na djelomično oslobađanje u svrhu poticanja stambenog zbrinjavanja ako je u postupku utvrđivanja komunalnog doprinosa po pravomoćnom aktu za građenje već ostvario pravo na djelomično oslobađanje, svrhe stambenog zbrinjavanja, u iznosu od 85% propisano odredbama članka 12. stavka 1. Odluke o komunalnom doprinosu Grada Vodica (“Službeni vjesnik Šibensko-kninske županije”, br. 10/08, 9/10, 4/13, 5/15, 07/16), u iznosu od 85% propisano odredbama članka 14.a stavka 4. Odluke o komunalnom doprinosu Grada Vodica (“Službeni vjesnik Šibensko-kninske županije”, br. 4/13, 5/15, 07/16), u iznosu od 85% propisano odredbama članka 7. stavka 1. točke 2. Odluke o komunalnom doprinosu Grada Vodica (“Službeni glasnik Grada Vodica”, br. 01/19, 5/19, 12/19, 5/20), u iznosu od 95% propisano odredbama članka 7. stavka 1. točke 5.b) Odluke o komunalnom doprinosu Grada Vodica (“Službeni glasnik Grada Vodica”, br. 01/19, 5/19, 12/19, 05/20) ili u iznosu od 85% propisano odredbama članka 7. stavka 1. točke 5.c) Odluke o komunalnom doprinosu Grada Vodica (“Službeni glasnik Grada Vodica”, br. 05/20).
6. U slučaju prodaje dijela nekretnine, odnosno stambene jedinice na koju je ostvareno djelomično oslobađanje iz stavka 1., 2., 7., 9. i 10. ovog članka u roku od deset (10) godina od dana izvršnosti rješenja o komunalnom doprinosu, za koju je plaćen umanjeni iznos komunalnog doprinosa, obveznik plaćanja komunalnog doprinosa dužan je Gradu Vodicama u roku od 15 dana od sklapanja kupoprodajnog ugovora prijaviti prodaju te prethodno odobren, djelomično oslobođeni iznos uplatiti u proračun Grada Vodica u roku od 30 dana od dana prodaje.
7. Ukoliko ne uplati iznos iz prethodnog stavka ovog članka u navedenom roku obvezniku plaćanja komunalnog doprinosa obračunati će se i zakonske zatezne kamate koje na taj iznos koji teku od dana izvršnosti rješenja o komunalnom doprinosu.

**Članak 11.**

1. Na zahtjev obveznika komunalnog doprinosa, koji nema dospjelih nepodmirenih obveza prema Gradu Vodicama po bilo kojoj osnovi, odobrit će se djelomično oslobađanje od 85% na iznos komunalnog doprinosa obračunatog za građevinu ili dio građevine proizvodne namjene.
2. Na zahtjev obveznika komunalnog doprinosa, koji nema dospjelih nepodmirenih obveza prema Gradu Vodicama po bilo kojoj osnovi, odobrit će se djelomično oslobađanje od 70% na iznos komunalnog doprinosa obračunatog za:
3. gospodarsku građevinu poljoprivredne namjene (spremišta poljoprivrednih strojeva i proizvoda i slično) u građevinskom području,
4. građevine za uzgoj poljoprivrednih kultura (staklenici, plastenici), građevine za uzgoj životinja (tovilišta), izvan građevinskog područja u II. zoni za plaćanje komunalnog doprinosa.
5. Iznimno od stavka 2. ovog članka, obvezniku plaćanja komunalnog doprinosa za ozakonjene gospodarske građevine poljoprivredne namjene i građevine za uzgoj poljoprivrednih kultura, odobrit će se djelomično oslobađanje u visini propisanoj stavkom 2. ovog članka na iznos komunalnog doprinosa obračunatog za zgradu ili dio zgrade te namjene, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
6. Na zahtjev obveznika komunalnog doprinosa, koji nema dospjelih nepodmirenih obveza prema Gradu Vodicama po bilo kojoj osnovi, odobrit će se djelomično oslobađanje od 60% na iznos komunalnog doprinosa obračunatog za ugostiteljsko turističke građevine definirane Prostornim planom Grada Vodica.
7. Obvezniku plaćanja komunalnog doprinosa za ozakonjene poslovne zgrade i stambeno-poslovne zgrade odobrit će se djelomično oslobađanje od 50% na iznos komunalnog doprinosa obračunatog za zgradu ili dio zgrade poslovne namjene djelatnost trgovine, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
8. Obvezniku plaćanja komunalnog doprinosa za ozakonjene poslovne zgrade i stambeno-poslovne zgrade odobrit će se djelomično oslobađanje od 60% na iznos komunalnog doprinosa obračunatog za zgradu ili dio zgrade poslovne namjene ugostiteljske djelatnosti, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
9. Obvezniku plaćanja komunalnog doprinosa za ozakonjene poslovne zgrade i stambeno-poslovne zgrade odobrit će se djelomično oslobađanje od 65% na iznos komunalnog doprinosa obračunatog za zgradu ili dio zgrade poslovne namjene uslužne djelatnosti, dok se ostatak od ukupnog obujma obračunava po punoj jediničnoj vrijednosti komunalnog doprinosa za predmetnu zonu.
10. U slučaju promjene namjene nekretnine (iz stavka 1., 2. i 4. ovog članka) u roku od deset (10) godina od dana izvršnosti rješenja o komunalnom doprinosu, za koju je plaćen umanjeni iznos komunalnog doprinosa, obveznik komunalnog doprinosa dužan je Gradu Vodicama u roku od 15 dana od sklapanja kupoprodajnog ugovora, odnosno u roku od 15 dana od pravomoćnosti akta za građenje prijaviti izmjenu, te je dužan prethodno odobren, djelomično oslobođen iznos komunalnog doprinosa, uplatiti u proračun Grada Vodica u roku od 30 dana od pravomoćnosti akta za građenje.
11. Ukoliko ne uplati iznos iz prethodnog stavka ovog članka u navedenom roku obvezniku plaćanja komunalnog doprinosa obračunati će se i zakonske zatezne kamate koje na taj iznos koji teku od dana izvršnosti rješenja o komunalnom doprinosu.

**Članak 12.**

1. Obveznik je dužan dokaz prebivališta na području Grada Vodica dokazivati svim sredstvima prikladnim za dokazivanje.

**Članak 13.**

1. Na dan stupanja na snagu ove odluke prestaje važiti Odluka o komunalnom doprinosu (“Službeni glasnik Grada Vodica”, br. 01/19, 5/19, 12/19, 05/20).

**Članak 14.**

1. Ova Odluka stupa na snagu osmog dana od dana objave u „Službenom glasniku Grada Vodica“.

KLASA: \_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_

Vodice, \_\_. \_\_\_\_\_\_\_\_ 2022. godine

**GRADSKO VIJEĆE GRADA VODICA**

**PREDSJEDNIK**

**Marko Mačukat v.r.**

**O B R A Z L O Ž E N J E**

**Nacrta Odluke o komunalnom doprinosu**

Na temelju odredbe članka 78. stavka 1. Zakona, predstavničko tijelo jedinice lokalne samouprave donosi odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Dalje, na temelju odredbe članka 29. stavka 1. točke 27. Statuta Grada Vodica, Gradsko vijeće donosi odluke i druge opće i pojedinačne akte koji su mu stavljeni u djelokrug zakonom i podzakonskim aktima.

Sukladno gore navedenom Grad Vodice donosi Odluku o komunalnom doprinosu (u daljnjem tekstu: Odluka) radi izmjene jedinične vrijednosti komunalnog doprinosa po pojedinim zonama u jedinici lokalne samouprave, izmjene općih uvjeta i razloga kojima se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.